रियल र लिभरपुल अन्तिम आठमा
क्रिस्टियानो रोनाल्डो र कासेमिरोले गोल गर्दै डिफेन्डिङ च्याम्पियन रियल म्याड्रिडलाई दोस्रो लेगमा मंगलबार पेरिस सेन्ट जर्मेन (पीएसजी) विरुद्ध २–१ को सफलतासहित च्याम्पियन्स लिगको क्वाटरफाइनलमा पुर्‍याएका छन् ।
पेरिस — क्रिस्टियानो रोनाल्डो र कासेमिरोले गोल गर्दै डिफेन्डिङ च्याम्पियन रियल म्याड्रिडलाई दोस्रो लेगमा मंगलबार पेरिस सेन्ट जर्मेन (पीएसजी) विरुद्ध २–१ को सफलतासहित च्याम्पियन्स लिगको क्वाटरफाइनलमा पुर्‍याएका छन् ।यसअघि रोनाल्डोको दुई गोल सहयोगमा रियलले बेर्नाबेउमा भएको पहिलो लेगमा ३–१ को अग्रता लिएको थियो । पेरिसको खेलपछि उसले समग्रमा ५–२ को जित हात पार्‍यो । पार्क डे प्रिन्समा एडिन्सन काभानीले पीएसजीलाई बराबरीमा पुर्‍याए पनि मार्को भेराटीले रातो कार्ड बेहोर्दै मैदान छाडिसकेका थिए । जिनेदिन जिदानको टिमका लागि अन्त्यतिर कासेमिरोले गोल गरेका थिए ।अन्तिम १६ अर्को अर्को खेलमा लिभरपुल घरेलु मैदान एनफिल्डमा एफसी पार्टोसँग गोलरहित नतिजा निकालेर पनि क्वाटरफाइनल प्रवेश गर्‍यो । लिभरपुलले पहिलो लेग ५–० ले जितेको थियो ।